Ba bangwe ba ile ba okaoka go tsamaya ka gonne ba tshaba gore ditsala tsa bone le ba masika a bone ba tla nna kgatlhanong le tshwetso ya bone, ka gonne ba sa dumele gore maemo a maswe go le kalo mo malapeng a bone. Ka sekai, Isabel, yo go builweng ka kgang ya gagwe kwa tshimologong ya setlhogo seno o ne a tlogela monna wa gagwe. A re: “Nkgonne o ne a nkgalefetse mme a nkopa gore ke boele kwa monneng wa me—o ne a sa dumele gore monna yono yo a neng a ithaya a re o siame a ka nna setlhogo jalo. Baagisani botlhe ba rona ba ne ba inkgatholosa mme ke ne ka patelesega go fudugela go sele le bongwanake.” Ikgopotseng dinako tsa maloba. Akanyang ka mekgwa e mentle e e dirileng gore lo kgatlhegelane. Akanyang ka dilo tse dintle tse lo di dirileng mmogo le mathata a lo lebaneng le one lo bo lo a fenya. Seo se tla dira gore lo itumele. Ruri fa lo tsaya matsapa go dirisana sentle, lo tla kgona go tokafatsa lenyalo la lona le go ratana jaaka lo ne lo ratana fa lo kopana.